Post salutacionem. Erbare vnnde duchtige Knuth, biszunder gunstige gude frund vnde nabere, juwen breff van wegen her Hinrick Hunninckhusen, vnses rades medecompane, hebben wy entfangen vnde syn inholt dem suluen her Hinrick vorstan laten. Aldus hefft he vns dar vp to antwort gegeuen juwen duchticheiden wedderumme to benalende, he juw sodane schult nicht to ensta, darumme wil irschinen in Sweden vp dat hochwerdige tokamende pinxtfest vor den gestrengen heren her Sten Stur, ritter, houetmannes des rikes to Sweden, vnde des rikes rad dar sulues, allen dem volgafftich wesende wes em de erbaren heren in rechte aff edder to delende werden. Wil sick ouers juwe duchticheit nicht dar ane genogen laten, so begert he juwen vulmechtigen hir mit vnns tor stede schicken willen, deme will he vor vnns in Lubeschen rechte allen tospraken vnde clachten, de gy to eme hebben, to rechte stan, dat vnns ock wol billick duncket wesen der beyden en syner vorbedynge vp nemen vnde dar van juwe meninge wes juwere duchticheit hir ynne best beleuet dem ergenanten her Hinrick, wor na he sick wete torichtinge, mit den ersten willen benalen. Gode dem Heren zalichliken sit beualen.